Eva Wahlström

Eva Wahlström (oik. Eva Ulrika Birgitta Räsänen, vuoteen 2016 asti Wahlström; s. 30. lokakuuta 1980 Loviisa) on uransa päättänyt suomalainen nyrkkeilijä. Vuosina 2004 ja 2005 hän voitti EM-hopeaa, ja huhtikuussa 2015 Wahlströmistä tuli ensimmäinen ammattilaisnyrkkeilyn maailmanmestaruuden voittanut suomalainen. Ammattilaisuransa Wahlström lopetti maaliskuussa 2020.

Wahlström edusti urheiluseura Loviisan Rientoa. Hän on 168 cm pitkä ja painaa 59 kiloa. Hän on nyrkkeillyt noin 15-vuotiaasta asti. Wahlströmiä valmensi vuoden 2018 kevääseen saakka Risto Meronen ja vuosina 2018–2020 Risto Juvonen. Wahlström voitti vuoden esikuvalle jaettavan Uno-palkinnon Suomen urheilugaalassa 2018.

 Ammattilaisura 

 Ensimmäiset ammattilaisvuodet (2010–2014) 

Wahlström siirtyi ammattilaiseksi vuonna 2010. Hän voitti 26. maaliskuuta 2010 ensimmäisen ammattilaisottelunsa tyrmäyksellä romanialaista Irina Boldeaa vastaan. 31. maaliskuuta 2012 hän otteli unkarilaista Agota Ilkoa vastaan avoimesta Euroopan mestaruudesta ja voitti, mikä teki hänestä ensimmäisen tittelin voittaneen suomalaisen naisen.

Juhannuksena 2012 Wahlström sai keuhkoveritulpan, minkä seurauksena hänen koko nyrkkeilijän uransa oli vaarassa verenohennuslääkityksen vuoksi. Wahlström kuitenkin toipui, ja ensimmäisessä ottelussaan sairautensa jälkeen 7. joulukuuta 2013 hän voitti muun muassa potkunyrkkeilyn maailmanmestarin ja thainyrkkeilyn Euroopan mestarin Anna Sirokan pistein kaikilla tuomariäänillä kuusieräisessä ottelussa Barona-areenalla.

9. toukokuuta 2014 Wahlström voitti Espoossa käydyssä ottelussa pistein puolalaisen Karina Kopinskan kaikin tuomariäänin. 16. elokuuta 2014 Savonlinnassa käydyssä ottelussa Wahlström puolusti EM-titteliään belgialaista Djemilla Gontarukia vastaan voittaen hänet tuomariäänin 100–90.

 Maailmanmestari (2015–) 
Lauantaina 25. huhtikuuta 2015 Wahlström voitti WBC-liiton ylemmän höyhensarjan mestaruuden, kun hän kukisti pistein argentiinalaisen Natalia Vanesa del Valle Aguirren Helsingissä järjestetyssä MM-ottelussa. Näin hänestä tuli ensimmäinen suomalainen, joka on voittanut  ammattinyrkkeilyn maailmanmestaruuden. Wahlström voitti myös 8. elokuuta 2015 Olavinlinnassa Savonlinnassa kenialaisen Everline ”Lioness” Oderon pistein kaikilla tuomariäänillä kahdeksaneräisessä ottelussa. 21. marraskuuta 2015 Töölön kisahallissa Helsingissä kahdeksaneräisessä ottelussa Wahlström voitti unkarilaisen Gina Chamien pistein kaikkien kolmen tuomarin samoin äänin 80–72.

Wahlström ei osallistunut Rion vuoden 2016 olympiakisoihin, vaikka ammattilaisnyrkkeilijöiden osallistuminen ensimmäistä kertaa niihin sallittiinkin. Syyksi hän kertoi, että amatöörinyrkkeily ei enää kiinnosta häntä. Hän olisi menettänyt MM-vyönsä osallistuessaan.

18. maaliskuuta 2016 Wahlström otteli Espoon Metro Arenassa ylemmän höyhensarjan MM-ottelussa Dominikaanisen tasavallan Dahiana Santanaa vastaan ja voitti kymmeneräisen ottelun yksimielisin tuomaripistein ja säilytti siten maailmanmestaruutensa. Voittonsa ansiosta Wahlström nousi ensimmäisenä suomalaisnyrkkeilijänä koskaan painoluokassaan nyrkkeilytietokanta BoxRecin rankinglistan kärkeen. Hän saavutti myös BoxRecin pound for pound -listalla kaikista suomalaisnyrkkeilijöistä kautta aikain ylimmällä 11. sijalla. Listalla verrataan kaikkien eri painoluokkien nyrkkeilijöitä keskenään.

Wahlström voitti pisteillä kaikin tuomariäänin argentiinalaisen Anahi Esther Sanchezin 17. joulukuuta 2016 Helsingin Hartwall Arenassa järjestetyssä MM-ottelussa ja säilytti näin mestaruusvyönsä. Sanchez oli IBF-liiton mestari, kun ottelusta sovittiin, mutta vyö riistettiin häneltä ennen ottelun toteutumista, joten Wahlström ei voittanut vyötä.

Wahlström puolusti mestaruuttaan 6. toukokuuta 2017 Turussa argentiinalaista Mayra Alejandra ”La Guapa” Gomezia vastaan ja voitti ottelun yksimielisesti pistein. Wahlström puolusti MM-titteliään menestyksellisesti myös yhdysvaltalaista Melissa St Viliä vastaan Helsingin Kulttuuritalolla 6. huhtikuuta 2018. Hän voitti kymmeneräisen ottelun pistein.

Wahlströmin piti otella kazakstanilaista Firuza Sharipovaa vastaan 22. joulukuuta 2018 Pietarissa Venäjällä. Kyseessä olisi ollut WBC- ja IBO-liittojen mestaruuksien yhdistämisottelu. Ottelu kuitenkin peruuntui Sharipovan loukkaannuttua ennen ottelua.

Wahlström hävisi ensimmäisen ammattilaisottelunsa kevyessä sarjassa 15. joulukuuta 2018 Madison Square Gardenissa New Yorkissa käydyn kymmeneräisen ottelunsa irlantilaista Katie Tayloria vastaan pistein 100–90. Wahlström kuitenkin säilytti ylemmän höyhensarjan maailmanmestaruutensa häviöstään huolimatta, sillä ottelu käytiin korkeammassa painoluokassa.

Wahlström säilytti mestaruutensa 2. elokuuta 2019 yhdysvaltalaista Ronica Jeffreytä vastaan Las Vegasissa Yhdysvalloissa käydyssä kymmeneräisessä mestaruusottelussa. Ottelu päättyi ratkaisemattomaan tuomaripistein 90–100, 96–94, 95–95. Wahlström puolusti titteliään viidennen kerran.

Wahlström kohtasi aiemmin tappioitta otelleen englantilaisen Terri Harperin MM-titteliottelussa tämän kotikehässä Sheffieldissä 8. helmikuuta 2020 ja hävisi kymmeneräisen ottelun kaikin tuomariäänin (98–91, 99–90 ja 99–90) ja menetti näin mestaruutensa. Maaliskuussa 2020 Wahström ilmoitti lopettavansa nyrkkeilyuransa.

 Ammattilaisuran tilastot 
23 voittoa (3 niistä tyrmäyksellä), 2 tappiota, 2 ratkaisematonTulosVastustajaRatkaisuEräPäivämääräPaikkaHuom. Voitto  Irina Boldea  TKO  3/4 26.3.2010  Helsinki, Suomi  0.47 Voitto  Zsófia Bedő  pistevoitto 3/3  4 11.5.2010  Kirkkonummi, Suomi pisteet 40-36 Voitto  Nadezhda Manakova  RTD  5/6 4.9.2010  Helsinki, Suomi  0.01, Manakova vahingoitti kyynärpäänsä. Voitto  Nacera Baghdad  pistevoitto 3/3  6 27.11.2010  Helsinki, Suomi pisteet 60-54, 59-55, 60-54 Voitto  Kristine Shergold  pistevoitto 3/3  6 4.3.2011  Helsinki, Suomi pisteet 59-55, 58-56, 58-56 Ratkaisematon  Milena Koleva SD  6 21.5.2011  Seinäjoki, Suomi pisteet 57-57, 60-56, 56-58 Voitto  Marisol Reyes TKO  7/8 23.9.2011  Helsinki, Suomi  0.25 Voitto  Zsófia Bedő pistevoitto 3/3  8 21.1.2012  Seinäjoki, Suomi pisteet 80-73, 80-72, 80-72 Voitto  Ágota Ilkó pistevoitto 3/3  10 31.3.2012  Espoo, Suomi Ylemmän höyhensarjan Euroopan mestaruusottelu, 100-90 Voitto  Anna Sikora pistevoitto 3/3  6 7.12.2013  Espoo, Suomi pisteet 60-55, 59-56, 60-54 Voitto  Karina Kopinska pistevoitto 3/3  6 9.5.2014  Espoo, Suomi pisteet 60-54 Voitto  Djemilla Gontaruk pistevoitto 3/3  10 16.8.2014  Savonlinna, Suomi  pisteet 100-90 Voitto  Alana Dos Santos pistevoitto 3/3  6 20.9.2014  Helsinki, Suomi  pisteet 60-53 Voitto  Fatuma Zarika pistevoitto 3/3  8 15.11.2014  Kotka, Suomi  pisteet 79-75, 77-76, 77-76 Voitto  Natalia Vanesa del Valle Aguirre pistevoitto 3/3  10 25.4.2015  Helsinki, Suomi  WBC-liiton ylemmän höyhensarjan mestaruusottelu 100-90, 99-91, 97-91 Voitto  Everline Odero pistevoitto 3/3  8 8.8.2015  Savonlinna, Suomi  pisteet 80-73, 79-74, 79-73 Voitto  Gina Chamie pistevoitto 3/3  8 21.11.2015  Helsinki, Suomi  pisteet 80-72, 80-72, 80-72 Voitto  Dahiana Santana pistevoitto 3/3  10 18.3.2016  Espoo, Suomi  pisteet 99-91, 99-92, 99-91 Voitto  Jasmina Nadj pistevoitto 3/3  8 13.8.2016  Savonlinna, Suomi  pisteet 80-72, 80-72, 80-72 Voitto  Anahi Esther Sanchez pistevoitto 3/3  10 17.12.2016  Helsinki, Suomi  pisteet 98-92, 97-94, 97-94 Voitto  Mayra Alejandra Gomez pistevoitto 3/3  10 6.5.2017  Turku, Suomi  pisteet 99-91, 98-92, 99-91 Voitto  Balijagic Adler pistevoitto 3/3  8 26.8.2017  Savonlinna, Suomi  pisteet 80-72, 80-72, 80-72 Voitto  Melissa St Vilipistevoitto 2/3  10 6.4.2018  Helsinki, SuomiWBC-liiton ylemmän höyhensarjan mestaruusottelu  96-94, 97-93, 95-95 Tappio  Katie Taylorpistetappio  10 15.12.2018  New York, Yhdysvallat90-100Ratkaisematon  Ronica Jeffrey  SD 10 2.8.2019  Las Vegas, Yhdysvallat  WBC-liiton ylemmän höyhensarjan mestaruusottelu  90–100, 96–94, 95–95 Voitto  Consolata Musanga pistevoitto 3/3  8 31.11.2019  Salo, Suomi Tappio  Terri Harper pistetappio 3/3  10 8.2.2020  Sheffield, Iso-Britannia WBC- ja IBO-liiton ylemmän höyhensarjan mestaruusottelu 91-98, 90-99 ja 90-99.

 Amatööriuran saavutukset 
Eva Wahlström on kymmenkertainen Suomen mestari ja nelinkertainen Pohjoismaiden mestari. Hän on voittanut EM-hopeaa kaksi kertaa.Eva Wahlströmin kotisivu 

 EM-mitalit 
 Hopeaa: 2004, 2005
 Pronssia: 2001

 PM-mitalit 
 Kultaa: 2003, 2004, 2005, 2007
 Hopeaa: 2006

 SM-mitalit 
 Kultaa: 2000, 2001, 2002 (kansallisilla säännöillä), 2002 (kansainvälisillä säännöillä), 2003, 2004, 2005, 2006, 2007, 2008
 Hopeaa: 1999
 Pronssia: 1998

 Yksityiselämä 
 Perhe 
Wahlström on suomenruotsalainen ja kotoisin Loviisasta. Hänellä on kaksi vanhempaa veljeä. Koulutukseltaan Wahlstöm on alun perin liikunnanohjaaja. Hän valmistui keväällä 2018 taiteen kandidaatiksi opiskeltuaan sisustusarkkitehtuuria ja huonekalusuunnittelua Aalto-yliopistossa.

Wahlström kihlautui nyrkkeilijä Niklas Räsäsen kanssa joulukuussa 2015 seurusteltuaan sitä ennen hänen kanssaan pari vuotta. He avioituivat syyskuussa 2016 ja saivat helmikuussa 2021 pojan. Perhe asuu Porvoossa. Wahlströmillä on jo ennestään Leon-poika (s. 2009) edellisen puolison Pekka Kaislaman kanssa. Leon on voittanut nyrkkeilyn SM-pronssia ikäluokassaan.

 Televisio, kirjallisuus ja kuvataide 
Wahlström valmensi painonpudutosjoukkueita tositelevisiosarjassa Suurin pudottaja kolmella kaudella (kevät 2006, syksy 2007, syksy 2009)  uimari Jani Sievisen kanssa. Hän oli myös Ylen Hyvän Nenäpäivän kasvo vuonna 2007. Wahlström oli mukana myös keväällä 2017 lähetetyssä Nelonen-kanavan Supertähdet-ohjelmassa.

Wahlströmiltä on ilmestynyt kaksi kirjaa: vuonna 2007 Otavan julkaisema 331-sivuinen kirja Homma hanskassa (alkuperäiskielellä ruotsiksi Lite räcker inte) ja vuonna 2014 SKS:n julkaisema 282-sivuinen kirja Rajoilla. Rajoilla-kirjasta on tekeillä myös elokuva. Wahlström on allekirjoittanut elokuvaoption tuottaja-ohjaaja Maarit Lallin kanssa.

Wahlströmin urasta kertova, Jari Järvelän kirjoittama ja Lotta Kuusiston ohjaama näytelmä Eva W sai ensi-iltansa musiikkiteatteri Kapsäkissä lokakuussa 2017.

Wahlström piti ensimmäisen taidenäyttelynsä vuoden 2018 syksyllä Helsingissä. Sielunpintoja-nimisessä näyttelyssä oli esillä viisitoista maalausta. Näyttely sai myöhemmin jatkoa ravintola Bastion Bistrossa Suomenlinnassa.

Marraskuussa 2018 Wahlström kertoi, että hänestä on tekeillä dokumentaarinen TV-sarja Eva, jota oli silloin valmisteltu ja kuvattu jo pari vuotta. Sen ohjaa Mikko Peltonen, ja projekti on saanut Suomen elokuvasäätiöltä 50 000 euron tuotantotuen.

Wahlström esiintyy vuoden 2020 syyskuussa MTV3-kanavalla alkavan urheiluaiheisen Penkinlämmittäjät-TV-sarjan vakiopanelistina.

Wahlström on toiminut nyrkkeilykonsulttina Pohjoisen tähti -sarjassa (2023, 2025). Sarjan toisella kaudella hän myös näytteli yhtä pääosan esittäjän vastustajaa.

 Lähteet 
 Wahlströmin ammattilaisottelutilastot BoxRec-tietokannassa

 Viitteet 

 Aiheesta muualla 
 Yle, Elävä arkisto: Eva Wahlström lähikuvassa
 Eva Wahlström facebook-fanisivu

Luokka:Suomalaiset nyrkkeilijät
Luokka:Vuonna 1980 syntyneet
Luokka:Elävät henkilöt